  Анжелика Тихонова корреспондент 26-тӥ шуркынмонэ 10 часын Ижкарысь зоопаркын эмъясен поръян ортчоз, солэн ӧтёнэз - «Кушты кыскондэ — султы куас вылэ». Со сярысь Ижкарлэн администрациезлэн пресс-службаез ивортэ. Ужрад улсын эмъясь-пульмонолог шоканэн герӟаськем висёнъёсты алонъя лекция лыдоз. Озьы ик вань мылкыд карисьёс виразы кислород тырмыт луэмез эскерыны но шокчем омыразы углеродлэн оксидэзлэсь мындалазэ чакланы быгатозы. Сяме пыӵамъя, акция улсын тазалыкез юнматонъя поръялскон ортчоз. Ижкарлэн тӧроез Юрий Тюрин пусйиз, «Эмчиен поръян» — синмаськымон ӵектос, кудӥз тазалыко улонэз вӧлмытэ, эмчилэсь визь-кенеш басьтыны но чылкыт омырын поръянэ пыриськыны луонлык сётэ шуыса.  «Мон ачим уг кыскиськы, мукетъёсызлы но уг ӵектӥськы, куасъёсты яратӥсько, ваньзылы куас вылэ султыса поръяны потаны дэмласько. Карын улӥсьёсты но тазалыко улон борды кутскыны ӧтисько, нош кутскыны пичиысен — зоопаркетӥ поръянысен», — вераз Юрий Тюрин. Тодады вайытом, 17-тӥ шуркынмонэ Тамак кысконлэсь куштӥськонъя калыккуспо нунал пусйиське. Солэн ужпумез — тамак кыскытэк улыны быгатӥсьтэмъёслэсь лыдзэс кулэстон, солы пумитъяськонэ вань калыкез но портэм оръёсъя ужась эмъясьёсты кыскон. «Эмчиен поръян» акция кыкетӥ арзэ ортче ини. Солэн огез ужпумез - пыдын ветлонэз вӧлмытон. Со уго сюлэм но вирсэр висёнъёсты палэнтыны юрттэ. Тегъёс: Тазалык Ижкар Зоопарк Удмуртия  